
DĖL PSICHIKOS SVEIKATOS DUOMENŲ TVARKYMO ESPBI IS TERMINO ATIDĖJIMO

	Lietuvos Respublikos sveikatos apsaugos ministerija (toliau – Ministerija) informuoja, kad, įvertinus 2026 m. spalio 29 d. vykusio Ministerijos vadovybės, psichikos sveikatos priežiūros specialistų bendruomenės atstovų, VĮ Registrų centro ir Valstybinės ligonių kasos atstovų susitikimo metu aptartus klausimus, priimtas sprendimas atidėti nuo 2026 m. lapkričio 1 d. numatytą privalomo psichikos sveikatos priežiūros paslaugų duomenų teikimo į Elektroninės sveikatos paslaugų ir bendradarbiavimo infrastruktūros informacinę sistemą (toliau – ESPBI IS) pradžios terminą iki 2027 m. kovo 15 d.
	Sprendimas priimtas atsižvelgiant į techninius sutrikimus ESPBI IS testinėje aplinkoje, dėl kurių ne visi psichikos sveikatos priežiūros specialistai galėjo tinkamai išbandyti atnaujintos E030 „Asmens psichikos sveikatos istorija“ formos funkcionalumus, taip pat įvertinus specialistams kylančius klausimus dėl elektroninių medicinos dokumentų E025 „Ambulatorinio apsilankymo aprašymas“, E003 „Stacionaro epikrizė“ ir E030 naudojimo.
	Terminas atidedamas siekiant sudaryti sąlygas visapusiškai ištestuoti atnaujintus ESPBI IS funkcionalumus, įvertinti testavimo rezultatus ir specialistų pateiktas pastabas, suderinti reikalingus sprendimus bei pašalinti nustatytas technines klaidas ir kitus trūkumus prieš pradedant taikyti privalomo duomenų teikimo reikalavimą.
		Prašome asmens sveikatos priežiūros įstaigų tęsti pradėtus vidinių informacinių sistemų (HIS) pritaikymo atnaujintiems ESPBI IS funkcionalumams darbus, kad iki naujai nustatyto termino būtų užtikrintas tinkamas duomenų teikimas į ESPBI IS.
	Bendradarbiaujant su VĮ Registrų centru bus organizuojami techniniai mokymai, kurių metu specialistams bus pristatytas praktinis atnaujintų formų naudojimas ir atsakyta į kylančius klausimus. Apie mokymų laiką ir dalyvavimo galimybes informuosime atskirai.
	Kviečiame psichikos sveikatos priežiūros specialistų bendruomenę aktyviai įsitraukti į testavimo procesą, išbandyti atnaujintus funkcionalumus ir teikti konkrečias pastabas bei informaciją apie pastebėtus veikimo sutrikimus. Specialistų įsitraukimas svarbus siekiant, kad sprendimai atitiktų praktinius paslaugų teikimo poreikius ir būtų užtikrintas sklandus jų įgyvendinimas.
	Kilus techninių klausimų dėl ESPBI IS veikimo ar naudojimosi sistema, prašome kreiptis į VĮ Registrų centrą tel. +370 5 236 4577 arba el. paštu e.sveikata@registrucentras.lt. Dėl bendrų klausimų, susijusių su psichikos sveikatos duomenų tvarkymo ESPBI IS pokyčių įgyvendinimu, galima kreiptis į Ministerijos Psichikos sveikatos skyrių el. paštu psichikossveikata@sam.lt.
	Prašome asmens sveikatos priežiūros įstaigų supažindinti su šia informacija psichikos sveikatos priežiūros specialistus, o profesinių asociacijų – pasidalyti ja su savo nariais.
	
Dėkojame už bendradarbiavimą įgyvendinant psichikos sveikatos duomenų tvarkymo pokyčius.

